b'\n_START_ARTICLE_\nAlfa-amanitiini\n_START_SECTION_\nEsiintyminen luonnossa\n_START_PARAGRAPH_\nAlfa-amanitiinia sis\xc3\xa4lt\xc3\xa4vi\xc3\xa4 sieni\xc3\xa4 ovat muun muassa kavalak\xc3\xa4rp\xc3\xa4ssieni, valkok\xc3\xa4rp\xc3\xa4ssieni, myrkkyn\xc3\xa4\xc3\xa4pikk\xc3\xa4 ja syysn\xc3\xa4\xc3\xa4pikk\xc3\xa4. Grammassa tuoretta kavalak\xc3\xa4rp\xc3\xa4ssient\xc3\xa4 on alfa-amanitiinia noin 0,2\xe2\x80\x930,4 mg. Ihmiselle hengenvaarallinen annos on arviolta 5\xe2\x80\x938 mg, eli k\xc3\xa4yt\xc3\xa4nn\xc3\xb6ss\xc3\xa4 yksi pieni sieni. Valkok\xc3\xa4rp\xc3\xa4ssienimyrkytyksiss\xc3\xa4 alfa-amanitiini on merkitt\xc3\xa4vin tekij\xc3\xa4; kavalak\xc3\xa4rp\xc3\xa4ssieness\xc3\xa4 on lis\xc3\xa4ksi suuria m\xc3\xa4\xc3\xa4ri\xc3\xa4 muita hengenvaarallisia yhdisteit\xc3\xa4 kuten falloidiinia. Toksiini ei tuhoudu kuumennettaessa ruoanvalmistuksessa eiv\xc3\xa4tk\xc3\xa4 my\xc3\xb6sk\xc3\xa4\xc3\xa4n ruoansulatuskanavan entsyymit hajota sit\xc3\xa4.\n_START_SECTION_\nMyrkyn toiminta\n_START_PARAGRAPH_\nAlfa-amanitiinin myrkyllisyys johtuu siit\xc3\xa4, ett\xc3\xa4 se kiinnittyy RNA-polymeraasi II -entsyymiin ja toimii sen inhibiittorina eli est\xc3\xa4\xc3\xa4 entsyymin toiminnan. Entsyymin toiminan estyess\xc3\xa4 my\xc3\xb6sk\xc3\xa4\xc3\xa4n proteiinisynteesi ei kykene tapahtumaan ja tuloksena on vaurioituneita soluja. Alfa-amanitiinin LD\xe2\x82\x85\xe2\x82\x80 arvo on 0,1 mg/kg._NEWLINE_Amatoksiinit imeytyv\xc3\xa4t huonosti ruoansulatuskanavasta. Ne p\xc3\xa4\xc3\xa4sev\xc3\xa4t sappihappojen kuljetusmekanismin avulla maksasoluihin, ja noin 60% imeytyneest\xc3\xa4 alfa-amanitiinista sapen mukana suoleen. Aineella on jonkin verran enterohepaattista kiertoa. Seerumissa olevat amatoksiinit p\xc3\xa4\xc3\xa4sev\xc3\xa4t munuaisiin, jossa ne vahingoittavat munuaistiehyit\xc3\xa4.\n_START_SECTION_\nOireet\n_START_PARAGRAPH_\nAlfa-amanitiinin aiheuttaman myrkytyksen oireet ilmenev\xc3\xa4t yleens\xc3\xa4 viimeist\xc3\xa4\xc3\xa4n noin vuorokauden kuluttua myrkyllisen sienen sy\xc3\xb6nnist\xc3\xa4. Tyypillisi\xc3\xa4 oireita ovat muun muassa pahoinvointi sek\xc3\xa4 ripuli ja kouristukset. Myrkky ker\xc3\xa4\xc3\xa4ntyy maksaan ja munuaisiin aiheuttaen niiden tuhoutumisen ja lopulta ainetta sy\xc3\xb6neen kuoleman. Tosin nyky\xc3\xa4\xc3\xa4n \xc3\xa4\xc3\xa4rimm\xc3\xa4isen vakavat maksavauriot ovat harvinaisia  ja myrkytykseen on olemassa tehokkaat hoidot ja myrkytyksen saaneista kuolee nyky\xc3\xa4\xc3\xa4n vain noin 5\xe2\x80\x9315\xc2\xa0%.'